KIRJALLINEN KYSYMYS E-3765/00 esittäjä(t): Nelly Maes (Verts/ALE) komissiolle. Elävien eläinten pitkänmatkan kuljetukset.



Virallinen lehti nro 174 E , 19/06/2001 s. 0137 - 0138



KIRJALLINEN KYSYMYS E-3765/00 esittäjä(t): Nelly Maes (Verts/ALE) komissiolle (4. joulukuuta 2000) Aihe: Elävien eläinten pitkänmatkan kuljetukset Eläinkuljetukset Euroopan halki ovat lisääntyneet viime vuosina, koska EU on aina pitänyt eläviä eläimiä tuotteina. Tähän asiaintilaan oli määrä tulla muutos vuonna 1997 annetun ja vuonna 1999 voimaan tulleen oikeudellisesti sitovan protokollan myötä. Kyseisessä protokollassa elävät eläimet tunnustetaan tunteviksi olioiksi. Tämä ei kuitenkaan ole johtanut siihen, että elävät eläimet säästyisivät pitkiltä kuljetuksilta. Protokollan kaikenlaisten määräysten vuoksi on eläinten kuljettaminen Aberdeenistä Ateenaan teurastettavaksi edelleen mahdollista. 1. Voiko komissio kertoa, miksi tunteviksi olioiksi tunnustettujen eläinten on yhä kärsittävä pitkien kuljetusten aikana? 2. Onko komissio tietoinen eläinjärjestöjen toteamista ja kansalaisia järkyttäneistä vakavista eläinten hyvinvointiin liittyvistä ongelmista ja lainrikkomuksista? 3. Voiko komissio kertoa, mitä konkreettisia aloitteita se on käynnistänyt sen jälkeen kun ongelmasta keskusteltiin viime kesäkuussa maatalousneuvoston kokouksessa, jossa useat jäsenvaltiot toivat esille eläinten hyvinvoinnista pitkien kuljetusten aikana kantamansa suuren huolen ja jossa he kehottivat arvioimaan aiheeseen liittyvän politiikan perusteellisesti uudelleen, erityisesti siten, että pitkänmatkan karjankuljetukset korvattaisiin lihan ja ruhojen kaupalla? Katsooko komissio, että elävien eläinten kuljetukset on korvattava lihan ja ruhojen kuljetuksilla? a) Jos vastaus on myönteinen, milloin komissio siinä tapauksessa aikoo kieltää elävien eläinten kuljetukset? b) Jos vastaus on kielteinen, mitä lisätoimia komissio aikoo siinä tapauksessa toteuttaa tehdäkseen lain eläimille tuntevina olioina tarjoamasta suojelusta todellista? 4. Kuinka monessa tapauksessa vientituki peruutettiin tai sitä ei maksettu naudanliha-alan yhteisestä markkinajärjestelystä 17 päivänä toukokuuta 1999 annetussa asetuksessa (EY) N:o 1254/1999(1) määriteltyjen eläinten hyvinvointia koskevien sääntöjen noudattamatta jättämisen vuoksi? (1) EYVL L 160, 26.6.1999, s. 21. David Byrnen vastaus komission puolesta (19. helmikuuta 2001) Komissio on tietoinen siitä, että yhteisössä tapahtuu vieläkin eläinkuljetuksia, joissa rikotaan direktiiviä 91/628/EY(1), sellaisena kuin se on muutettuna(2). Yhteisön lainsäädännön täytäntöönpanosta käytännössä ovat vastuussa jäsenvaltiot. Komission elintarvike- ja eläinlääkintätoimisto tekee tarkastuksia paikan päällä jäsenvaltioissa varmistaakseen, että viranomaiset soveltavat yhteisön lainsäädäntöä tehokkaasti ja yhdenmukaisesti. Mainittakoon, että komissio on käynnistänyt jäsenyysvelvoitteiden noudattamatta jättämistä koskevan menettelyn joitakin jäsenvaltioita vastaan niiden jätettyä panematta täytäntöön tällä alalla annettua yhteisön lainsäädäntöä. Komissio hyväksyi lisäksi 5. joulukuuta 2000 kertomuksen(3) jäsenvaltioiden kokemuksista eläinten suojelusta kuljetuksen aikana annetuista säännöistä. Neuvosto ja parlamentti keskustelevat kertomuksesta. Kertomuksessa havaittiin huomattavia puutteita siinä, miten jäsenvaltioiden viranomaiset panevat lainsäädäntöä täytäntöön. Komissio aikoo tarkastella nykyistä lainsäädäntöä tämän kertomuksen seurantatoimena. Tässä yhteydessä tarkastellaan toimenpiteitä, joilla pyritään edistämään eläinten teurastusta lähempänä niiden kasvatuspaikkaa. Tarkasteluissa otetaan kuitenkin huomioon, että suurtuotannon edut ja tiukemmat lihanhygieniastandardit johtavat teurastamoiden keskittymiseen ja niiden lukumäärän vähenemiseen. Arvoisalle parlamentin jäsenelle ja parlamentin sihteeristölle lähetetään yleiskatsaus tapauksista, joissa vientituki on peruutettu tai sitä ei ole maksettu sen vuoksi, että naudanliha-alan yhteisestä markkinajärjestelystä 17. toukokuuta 1999 annetun neuvoston asetuksen N:o 1254/1999(4) säännöksiä ei ole täytetty. (1) Neuvoston direktiivi 91/628/ETY, annettu 19. marraskuuta 1991, eläinten suojelemisesta kuljetuksen aikana ja direktiivin 90/425/ETY ja 91/496/ETY muuttamisesta, EYVL L 340, 11.12.1991. (2) Neuvoston direktiivi 95/29/EY, annettu 29. kesäkuuta 1995, EYVL L 148, 30.6.1995. (3) KOM(2000) 809 lopullinen. (4) EYVL L 160, 26.6.1999.